Ο1000531802040004 



ΕΦΗΜΕΡΙΣΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ 


Αρ. Φύλλου 53 


18 Φεβρουάριου 2004 


ΝΟΜΟΣ ΥΠΆΡΙΘ.3235 
Πρωτοβάθμια Φροντίδα Υγείας. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομετον ακόλουθο νόμο που ψήφισε η Βουλή: 

ΚΕΦΑΛΑΙΟ ΠΡΩΤΟ 
ΓΕΝΙΚΕΣ ΔΙΑΤΑΞΕΙΣ 

ΓΙΑ ΤΗΝ ΠΡΩΤΟΒΑΘΜΙΑ ΦΡΟΝΤΙΔΑ ΥΓΕΙΑΣ 
Άρθρο 1 

Σκοπός, έννοια και περιεχόμενο της 
Πρωτοβάθμιας Φροντίδας Υγείας 

1. Ως Πρωτοβάθμια Φροντίδα Υγείας, στο πλαίσιο εφαρ¬ 
μογής του νόμου αυτού, νοείται το σύστημα παροχής σε 
ατομικό και οικογενειακό επίπεδο δέσμης βασικών και ολο¬ 
κληρωμένων υπηρεσιών φροντίδας υγείας. 

2. Η Πρωτοβάθμια Φροντίδα Υγείας αποτελεί το πρώτο 
σημείο επαφής του ατόμου με το σύστημα υγείας της χώ¬ 
ρας, του οποίου αποτελεί αναπόσπαστο μέρος και υπηρε¬ 
τεί τους γενικούς και ειδικούς στόχους του. 

3. Η Πρωτοβάθμια Φροντίδα Υγείας περιλαμβάνει: 

α. τις υπηρεσίες υγείας, που δεν απαιτούν εισαγωγή σε 
νοσηλευτικό ίδρυμα, 

β. την εκτίμηση των αναγκών υγείας των πολιτών και το 
σχεδίασμά και υλοποίηση μέτρων για την πρόληψη των νο¬ 
σημάτων και την προαγωγή της υγείας, 

γ. τον οικογενειακό προγραμματισμό, 

δ. τις απαραίτητες υποδομές για την εξασφάλιση και τη 
διαχείριση όλων των ιατρικών πληροφοριών και δεδομένων 
του πληθυσμού, 

ε. την οδοντιατρική φροντίδα, με έμφαση στην προληπτι¬ 
κή οδοντιατρική, 

στ. τις υπηρεσίες μετανοσοκομειακής φροντίδας και τις 
υπηρεσίες αποκατάστασης, 

ζ. την παρακολούθηση χρονίως πασχόντων, για τους 
οποίους δεν απαιτείται νοσηλεία σε νοσοκομείο, 

η. τις υπηρεσίες κοινωνικής φροντίδας. 

4. Το Κράτος με στόχο την κοινωνική ανάπτυξη και τη δια¬ 
τήρηση της κοινωνικής συνοχής εξασφαλίζει σε όλους τους 
κατοίκους της επικράτειας την πρόσβαση σε μια επαρκή δέ¬ 
σμη υπηρεσιών πρωτοβάθμιας φροντίδας υγείας. 

5. Το σύστημα παροχής Πρωτοβάθμιας Φροντίδας Υγεί¬ 
ας αποσκοπεί στην ικανοποίηση των παρακάτω αρχών: 

α.της ισότητας στην πρόσβαση στις υπηρεσίες υγείας για 
όλους τους κατοίκους της χώρας, 


β. της ισότητας στη φροντίδα, που επιτρέπει τη διαχείρι¬ 
ση οξέων και χρόνιων προβλημάτων υγείας από τον ίδιο ια¬ 
τρό ή ομάδα ιατρών στη διάρκεια του χρόνου, 
γ. της ολοκληρωμένης φροντίδας, δηλαδή της διαχείρι¬ 
σης των πιο συχνών νοσημάτων και προβλημάτων υγείας, 
καθώς και των πιο σημαντικών παραγόντων κινδύνου της 
υγείας, στο ιδιαίτερο περιβάλλον του ενδιαφερομένου, 
δ. του προσανατολισμού του συστήματος στο άτομο και 
στην οικογένειά του, μέσω μιας συντονισμένης και ελεγχό¬ 
μενης παροχής φροντίδων, 

ε. της διαχείρισης ιατρό - ασφαλιστικών δεδομένων και 
πληροφοριών, με τρόπο που εξασφαλίζει την άμεση διαθε¬ 
σιμότητα των πληροφοριών σε όλα τα σημεία του συστήμα¬ 
τος υγείας, αλλά και την εμπιστευτικότητά τους, 
στ. της διαφύλαξης του δικαιώματος της ελεύθερης επι¬ 
λογής οικογενειακού και προσωπικού ιατρού στο πλαίσιο 
του προγραμματισμού πρόσβασης στο σύστημα υγείας. 

Άρθρο 2 

Παροχή υπηρεσιών Πρωτοβάθμιας Φροντίδας Υγείας 

1. Η Πρωτοβάθμια Φροντίδα Υγείας παρέχεται από: 

α. τα Κέντρα Υγείας του Ε.Σ.Υ. και τα περιφερειακά τους 
ιατρεία, 

β. τις μονάδες πρωτοβάθμιας φροντίδας των Οργανι¬ 
σμών Κοινωνικής Ασφάλισης (Ο.Κ.Α.), που μετονομάζονται 
σε Κέντρα Υγείας του οικείου Ο.Κ.Α., 
γ. τα εξωτερικά ιατρεία των νοσοκομείων του Ε.Σ.Υ., 
δ. τις μονάδες παροχής υπηρεσιών πρωτοβάθμιας φρο¬ 
ντίδας υγείας των Οργανισμών Τοπικής Αυτοδιοίκησης, κα¬ 
θώς και 

ε. από άλλους φορείς που συνδέονται οργανωτικά ή λει¬ 
τουργικά με τις υπηρεσίες του Ε.Σ.Υ. 

2. Τα Κέντρα Υγείας των Οργανισμών Κοινωνικής Ασφάλι¬ 
σης εποπτεύονται και ελέγχονται από το Υπουργείο Υγείας 
και Πρόνοιας διαμέσου των αρμόδιων Πε.Σ.Υ.Π. ως προς 
τον τρόπο παροχής των υπηρεσιών τους και την ποιότητά 
τους, όπως αυτή προσδιορίζεται κατά τη διαδικασία της πι¬ 
στοποίησης των άρθρων 12 έως 14 του παρόντος νόμου 
και, μέσα σε έξι μήνες από την έκδοση της κοινής υπουργι¬ 
κής απόφασης της παρ. 3 του άρθρου 4 του νόμου αυτού, 
οφείλουν να προσαρμοστούν στους όρους, προϋποθέσεις 
και λοιπές ρυθμίσεις της απόφασης αυτής. 

Η πιο πάνω εποπτεία ασκείται και στις μονάδες παροχής 
υπηρεσιών Πρωτοβάθμιας Φροντίδας Υγείας των Οργανι¬ 
σμών Τοπικής Αυτοδιοίκησης. 

3. Οι Οργανισμοί Κοινωνικής Ασφάλισης και Περίθαλψης 
μπορούν να συμβάλλονται μεταξύ τους για την παροχή υπη- 

ρεσιών υγείας ατούς ασφαλισμένους τους. Το περιεχόμενο 
και οι όροι των συμβάσεων υποβάλλονται προς έγκριση και 
έλεγχο στο αρμόδιο Πε.Σ.Υ.Π. 

4. Για την άσκηση της εποπτείας και του ελέγχου, που 
προβλέπεται στις παραγράφους 2 και 3 του παρόντος, 
ιδρύεται σε κάθε Πε.Σ.Υ.Π. Γραφείο Πρωτοβάθμιας Φρο¬ 
ντίδας Υγείας, που υπάγεται στον Αναπληρωτή Γενικό Δι¬ 
ευθυντή και στελεχώνεται από: δύο ιατρούς έκτων οποίων 
ο ένας έχει την ειδικότητα της γενικής ή κοινωνικής ιατρι¬ 
κής, έναν κοινωνικό λειτουργό, έναν ειδικό σε θέματα οικο¬ 
νομικών της υγείας, έναν νοσηλευτή ή επισκέπτη υγείας. Η 
διοικητική υποστήριξη του Γραφείου εξασφαλίζεται από τις 
λοιπές υπηρεσίες του Πε.Σ.Υ.Π. 

5. Στις αρμοδιότητες του Γ ραφείου αυτού ανήκει: 

α. ο σχεδιασμός και ο συντονισμός της παροχής Πρωτο¬ 
βάθμιας Φροντίδας Υγείας στην περιοχή ευθύνης των 
Πε.Σ.Υ.Π., 

β. ο έλεγχος της τήρησης του περιεχομένου και των προ¬ 
διαγραφών λειτουργίας των Κέντρων Υγείας, 
γ. η παρακολούθηση, υποστήριξη και αξιολόγηση της δέ¬ 
σμης παροχής φροντίδας υγείας, των υπηρεσιών του οικο¬ 
γενειακού και του προσωπικού ιατρού, 
δ. η σύνταξη προγραμμάτων εκπαίδευσης και επιμόρφω¬ 
σης των επαγγελματιών υγείας της Πρωτοβάθμιας Φροντί¬ 
δας Υγείας, 

ε. η οργανωτική υποστήριξη του ηλεκτρονικού ιατρικού 
φακέλου και της ηλεκτρονικής κάρτας υγείας, 
στ. η συνολική εποπτεία στο σύστημα Πρωτοβάθμιας 
Φροντίδας Υγείας και, γενικώς, 
ζ. κάθε ενέργεια που συμβάλλει στην αποτελεσματική λει¬ 
τουργία του συστήματος Πρωτοβάθμιας Φροντίδας Υγείας. 

Άρθρο 3 

Ειδικές πρόσθετες υπηρεσίες στα Κέντρα Υγείας 

1. Στα Κέντρα Υγείας, στα περιφερειακά ιατρεία και στα 
πολυδύναμα περιφερειακά ιατρεία λειτουργεί σύστημα 
προγραμματισμού επισκέψεων με χρήση σύγχρονων μέ¬ 
σων ηλεκτρονικής και τηλεφωνικής επικοινωνίας. Το σύ¬ 
στημα αυτό καταγράφει αναλυτικά δεδομένα σε σχέση με 
τη ζήτηση των υπηρεσιών και τις προγραμματισμένες και 
διενεργηθείσες πράξεις. 

2. Στις μονάδες υγείας της προηγούμενης παραγράφου 
που καλύπτουν απομακρυσμένες και δυσπρόσιτες περιοχές 
λειτουργεί σύστημα τηλεϊατρικής υποστήριξης, μετά από 
σχετική μελέτη σκοπιμότητας, καθώς και μελέτη κόστους, 
που διενεργούνταιαπότις αρμόδιες υπηρεσίες των Πε.Σ.Υ.Π. 
και εγκρίνονται από τα οικεία Διοικητικά Συμβούλιά τους. 

3. Οι μονάδες υγείας της πρώτης παραγράφου του άρ¬ 
θρου αυτού μεριμνούν για την παροχή υπηρεσιών Πρωτο¬ 
βάθμιας Φροντίδας Υγείας στο σπίτι, για την παροχή υπη¬ 
ρεσιών ημερήσιας νοσηλείας, υπηρεσιών μετανοσοκομεια- 
κής φροντίδας και φυσικής αποκατάστασης και 
αποθεραπείας σε ειδικές κατηγορίες πληθυσμού ή σε ειδι¬ 
κές περιπτώσεις ασθενειών. Οι περιπτώσεις και οι προϋπο¬ 
θέσεις παροχής των υπηρεσιών αυτών, καθώς και το είδος 
αυτών καθορίζονται αναλόγως των τοπικών και γεωγραφι¬ 
κών συνθηκών με απόφαση του Διοικητικού Συμβουλίου 
του οικείου Πε.Σ.Υ.Π. 

4. Τα Κέντρα Υγείας του Ε.Σ.Υ. και των Οργανισμών Κοι¬ 
νωνικής Ασφάλισης λειτουργούν σε εικοσιτετράωρη βάση. 

Άρθρο 4 

Ίδρυση Κέντρων Υγείας 

1. Για την ίδρυση και λειτουργία των Κέντρων Υγείας του 
Ε.Σ.Υ. και των Οργανισμών Κοινωνικής Ασφάλισης απαιτεί¬ 
ται έγκριση σκοπιμότητας από τον Υπουργό Υγείας και 
Πρόνοιας, έπειτα από γνώμη του οικείου Πε.Σ.Υ.Π. 


2. Για την έγκριση σκοπιμότητας λαμβάνονται υπόψη τα 
εξής στοιχεία: η αναγκαιότητα της ίδρυσης, τα πληθυσμια- 
κά δεδομένα και, ιδίως, ο βαθμός συγκέντρωσης και αύξη¬ 
σης πληθυσμού της περιοχής στην οποία προτείνεται η 
ίδρυση, η γειτνίαση με υπάρχουσες τέτοιες μονάδες, οι συν¬ 
θήκες οικονομικής και κοινωνικής ανάπτυξης της περιοχής, 
η γειτνίαση με νοσηλευτικές μονάδες και η επέκταση του συ¬ 
στήματος παροχής Πρωτοβάθμιας Φροντίδας Υγείας. 

3. Με κοινή απόφαση των Υπουργών Οικονομίας και Οικο¬ 
νομικών, Υγείας και Πρόνοιας και του καθ’ ύλην αρμόδιου κά¬ 
θε φορά Υπουργού καθορίζονται οι προϋποθέσεις και η δια¬ 
δικασία ίδρυσης και λειτουργίας νέων Κέντρων Υγείας του 
Ε.Σ.Υ. καιτων Οργανισμών Κοινωνικής Ασφάλισης, οι όροιλει- 
τουργίας τους, η στελέχωσή τους κατά κατηγορίες ιατρικού, 
παραϊατρικού, επιστημονικού, διοικητικού και λοιπού προσω¬ 
πικού, το είδος και το επίπεδο των παρεχόμενων από αυτούς 
υπηρεσιών, καθώς και κάθε άλλη σχετική λεπτομέρεια. 

Άρθρο 5 

Οργανισμός των Κέντρων Υγείας Ο.Κ.Α. 

1. Το Κέντρο Υγείας Ο.Κ.Α. λειτουργεί σύμφωνα με οργα¬ 
νισμό, που συντάσσεται και εγκρίνεται από τον φορέα διοι¬ 
κητικής υπαγωγής του, ο οποίος προηγουμένως υποβάλ¬ 
λεται στο οικείο Πε.Σ.Υ.Π., το οποίο περιορίζεται στον έλεγ¬ 
χο διασφάλισης του τρόπου παροχής των υπηρεσιών και 
της ποιότητάς τους. 

2. Με τον οργανισμό καθορίζονται οι θέσεις του προσω¬ 
πικού κατά κατηγορία και ειδικότητα, οι οργανικές μονάδες 
και οι αρμοδιότητες καθεμίας, το περιεχόμενο και η διαδι¬ 
κασία τήρησης προσωπικού φακέλου ασθενών, καθώς και 
κάθε άλλη σχετική λεπτομέρεια. 

ΚΕΦΑΛΑΙΟ ΔΕΥΤΕΡΟ 
ΤΟΜΕΟΠΟΙΗΣΗ - ΟΙΚΟΓΕΝΕΙΑΚΟΣ 
ΚΑΙ ΠΡΟΣΩΠΙΚΟΣ ΙΑΤΡΟΣ 

Άρθρο 6 
Τομεοποίηση 

1. Η Πρωτοβάθμια Φροντίδα Υγείας οργανώνεται στη βά¬ 
ση ενός τομεοποιημένου γεωγραφικά συστήματος, μέσα 
στα όρια του οικείου Πε.Σ.Υ.Π. 

2. Ητομεοποίηση σχεδιάζεται και αποφασίζεται από το Δι¬ 
οικητικό Συμβούλιο του κάθε Πε.Σ.Υ.Π. και βασίζεται σε κρι¬ 
τήρια που συνδέονται με τις ανάγκες υγείας του πληθυ¬ 
σμού αναφοράς, τη διάρθρωση των δομών παροχής υπη¬ 
ρεσιών υγείας, τη μορφολογία της κάθε περιοχής και τις 
υφιστάμενες συγκοινωνιακές συνθήκες. 

3. Με απόφαση του Δ.Σ. του κάθε Πε.Σ.Υ.Π. συγκροτού¬ 
νται Ειδικές Τομεακές Επιτροπές Πρωτοβάθμιας Φροντί¬ 
δας Υγείας για την υποβοήθηση του έργου του συντονι¬ 
σμού, της συνεργασίας και της διασύνδεσης των δομών 
Πρωτοβάθμιας Φροντίδας Υγείαςτου οικείου Πε.Σ.Υ.Π., κα¬ 
θώς και της γενικότερης ανάπτυξης του συστήματος Πρω¬ 
τοβάθμιας Φροντίδας Υγείας στην περιοχή ευθύνης τους. 
Οι Επιτροπές είναι τριμελείς και αποτελούνται από: 

α) έναν ιατρό / Διευθυντή Κέντρου Υγείας του Ε.Σ.Υ. με 
τον αναπληρωτή του, 

β) έναν ιατρό / Διευθυντή Κέντρου Υγείας Ο.Κ.Α. με τον 
αναπληρωτή του, 

γ) έναν επιστήμονα υγείας άλλης ειδικότητας που υπηρε¬ 
τεί σε Κέντρο Υγείας ανεξαρτήτως διοικητικής υπαγωγής, 
με τον αναπληρωτή του. 

4. Τα μέλη των Επιτροπών είναι άμισθα, η θητεία τους 
τριετής και οι αρμοδιότητές τους περιλαμβάνουν: 

α) την προαγωγή διατομεακών συνεργασιών, καθώς και 
συνεργασιών με δομές δευτεροβάθμιας περίθαλψης, 

β) την παρακολούθηση των δεικτών επάρκειας της κάλυ¬ 
ψης των αναγκών υγείας του πληθυσμού που κατοικεί στην 
περιοχή του τομέα ευθύνης τους, 

γ) τη σύνταξη προτάσεων ή γνωμοδοτήσεων για θέματα 
στελέχωσης και εξοπλισμού των Κέντρων Υγείας, καθώς και 
για τη συμπληρωματική λειτουργία τους με άλλες δομές. 

Άρθρο 7 

Οικογενειακός και Προσωπικός Ιατρός 

1. Καθιερώνεται ο θεσμός του οικογενειακού και του προ¬ 
σωπικού ιατρού για όλους τους πολίτες της χώρας, στη βά- 
σητηςτομεοποίησηςτου συστήματος Πρωτοβάθμιας Φρο¬ 
ντίδας Υγείας. 

2. Ο πολίτης έχει το δικαίωμα να επιλέξει τον οικογενειακό 
του ιατρό, από εκείνους που υπηρετούν ή εργάζονται στο Κέ¬ 
ντρο Υγείαςτης περιοχής του. Επίσης, δύναταιναεπιλέξειια- 
τρό που υπηρετεί ή εργάζεται σε άλλη περιοχή του ίδιου 
Πε.Σ.Υ.Π. μετά από έγκριση του ασφαλιστικού του φορέα. 
Με απόφαση του Διοικητικού Συμβουλίου του Πε.Σ.Υ.Π., κα¬ 
θορίζεται ο ανώτατος αριθμός των δικαιούχων που μπορούν 
να επιλέξουντον ίδιο οικογενειακό ή προσωπικό ιατρό. 

3. Καθήκοντα οικογενειακού ιατρού μπορούν να ασκούν 
όλοι οι ιατροί με τίτλο ειδικότητας Γ ενικής Ιατρικής, Παθο¬ 
λογίας και Παιδιατρικής. Ο ασφαλιστικός φορέας του δι¬ 
καιούχου, μετά από εισήγηση του οικογενειακού ιατρού, 
μπορεί να επιτρέψει την επιλογή και προσωπικού ιατρού, 
κατόχου τίτλου άλλης ειδικότητας, για την αντιμετώπιση 
χρόνιων παθήσεων του δικαιούχου. 

4. Σε περίπτωση που ο ασφαλιστικός οργανισμός του δι¬ 
καιούχου έχει συμβληθεί με ιδιώτες ιατρούς οι οποίοι ασκούν 
καθήκοντα οικογενειακού ή προσωπικού ιατρού, τότε η επι¬ 
λογή του ασφαλισμένου γίνεται μεταξύ των ιατρών αυτών 
που υποδεικνύονται από τον ασφαλιστικό του οργανισμό και 
παρέχουν τις υπηρεσίες τους στη συγκεκριμένη περιοχή. 

5. Η αλλαγή του προσώπου του οικογενειακού ή του προ¬ 
σωπικού ιατρού του δικαιούχου είναι δυνατή μόνο μία φορά 
στη διάρκεια του έτους, όπως επίσης και κάθε άλλη φορά 
που συμφωνούν ο δικαιούχος και ο οικογενειακός ή ο προ¬ 
σωπικός ιατρός. 

6. Ο ιατρός που έχει επιλεγεί από δικαιούχο, ως οικογε¬ 
νειακός ή προσωπικός ιατρός του, έχει το δικαίωμα να αρ- 
νηθεί την επιλογή για σοβαρούς προσωπικούς ή επαγγελ¬ 
ματικούς λόγους. 

7. Η επιλογή του οικογενειακού ή και του προσωπικού ια¬ 
τρού των ανηλίκων και όσων τελούν υπό δικαστική συμπα¬ 
ράσταση γίνεται από τα πρόσωπα που ορίζονται από τις 
σχετικές διατάξεις του Αστικού Κώδικα. 

8. Ο οικογενειακός ή ο προσωπικός ιατρός: 

α. παρέχει υπηρεσίες Πρωτοβάθμιας Φροντίδας Υγείας 
της ειδικότητάς του, 

β. διαχειρίζεται το τμήμα του ιατρικού φακέλου που δια¬ 
τηρείται στο οικείο Κέντρο Υγείας, 

γ. παραπέμπει σε άλλον ιατρό, καθώς επίσης και σε νο¬ 
σηλευτική μονάδα. 

9. Με απόφαση του Υπουργού Υγείας και Πρόνοιας καθο¬ 
ρίζεται η διαδικασία ανάθεσης καθηκόντων οικογενειακού 
και προσωπικού ιατρού σε ιατρούς των Κέντρων Υγείας του 
Ε.Σ.Υ., ο τρόπος και η διαδικασία επιλογής του οικογενεια¬ 
κού και του προσωπικού ιατρού, ο τρόπος παροχής υπηρε¬ 
σιών και το περιεχόμενό τους, καθώς και κάθε άλλη ανα¬ 
γκαία λεπτομέρεια. Με κοινή απόφαση των Υπουργών Υγεί¬ 
ας και Πρόνοιας και Εργασίας και Κοινωνικών Ασφαλίσεων 
καθορίζεται ο τρόπος λειτουργίας του θεσμού στα Κέντρα 
Υγείας των Ο. Κ. Α. Με κοινή απόφαση των Υπουργών Υγείας 
και Πρόνοιας και Οικονομίας και Οικονομικών δύναται να 
καθορίζονται και οικονομικά κίνητρα κατά περίπτωση. 


Άρθρο 8 

Έργο Νοσηλευτή Πρωτοβάθμιας Φροντίδας Υγείας 

1. Κάθε οικογενειακός ή προσωπικός ιατρός Κέντρου 
Υγείας του Ε.Σ.Υ. ή των Ο.Κ.Α. συνεπικουρείται στο έργο 
του από νοσηλευτές και επισκέπτες υγείας που υπηρετούν 
στα Κέντρα Υγείας αυτά. 

2. Οι νοσηλευτές δύνανται να παρέχουν νοσηλευτικές 
υπηρεσίες και στο σπίτι του ασθενούς σε ειδικές κατηγο¬ 
ρίες πληθυσμού ή σε ειδικές περιπτώσεις ασθενειών. 

3. Στις περιπτώσεις της παραγράφου 4 του άρθρου 7 του 
νόμου αυτού, ιδιώτες νοσηλευτές και επισκέπτες υγείας 
μπορούν να συνεπικουρούν τον οικογενειακό και προσωπι¬ 
κό ιατρό στο έργο του και να παρέχουν υπηρεσίες και στο 
σπίτι του ασθενούς σε ειδικές κατηγορίες πληθυσμού ή σε 
ειδικές περιπτώσεις ασθενειών, έπειτα από σχετική απόφα¬ 
ση του ασφαλιστικού οργανισμού του δικαιούχου. 

4. Με απόφαση του Υπουργού Υγείας και Πρόνοιας καθο¬ 
ρίζεται η διαδικασία ανάθεσης καθηκόντων νοσηλευτή 
Πρωτοβάθμιας Φροντίδας Υγείας σε νοσηλευτές ή και επι¬ 
σκέπτες υγείας των Κέντρων Υγείας του Ε.Σ.Υ., ο τρόπος 
παροχής υπηρεσιών καιτο περιεχόμενό τους, καθώς και κά¬ 
θε άλλη αναγκαία λεπτομέρεια. Με κοινή απόφαση των 
Υπουργών Υγείας και Πρόνοιας και Εργασίας και Κοινωνι¬ 
κών Ασφαλίσεων καθορίζεται ο τρόπος λειτουργίας του θε¬ 
σμού στα Κέντρα Υγείας των Ο.Κ.Α. 

ΚΕΦΑΛΑΙΟ ΤΡΙΤΟ 
Άρθρο 9 

Ηλεκτρονικός ιατρικός φάκελος 
και ηλεκτρονική κάρτα υγείας 

1.0 ηλεκτρονικός ιατρικός φάκελος κάθε πολίτη της χώρας 
αποτελείται από ιατρικές πληροφορίες που παράγονται γι’ 
αυτόν, σε οποιονδήποτε φορέα παροχής υπηρεσιών υγείας. 

2. Σε κάθε Κέντρο Υγείας εγκαθίσταται πλήρης υποδομή 
για την τήρηση και ενημέρωση στοιχείων του ηλεκτρονικού 
ιατρικού φακέλου και για την πρόσβαση σε στοιχεία τα 
οποία τηρούνται σε άλλους φορείς παροχής υπηρεσιών 
υγείας όλων των κατοίκων που υπάγονται σε αυτό. Αντί¬ 
στοιχη υποδομή οφείλουν να διαθέτουν και τα ιατρεία των 
ιδιωτών οικογενειακών ή και προσωπικών ιατρών, που 
έχουν σχετική σύμβαση με ασφαλιστικούς οργανισμούς. 

3.0 οικογενειακός και ο προσωπικός ιατρός υποχρεούται 
να ενημερώνει τους ηλεκτρονικούς ιατρικούς φακέλους 
των ασφαλισμένων που τον έχουν επιλέξει με τις πληροφο¬ 
ρίες οι οποίες παράγονται από τον ίδιο. 

4. Εισάγεται η ηλεκτρονική κάρτα υγείαςτου πολίτη για τη 
διευκόλυνση της πρόσβασης στις υπηρεσίες υγείας, την 
αποτελεσματικότερη παροχή υπηρεσιών υγείας και την 
άμεση εξασφάλιση παροχής αναγκαίων πληροφοριών και 
δεδομένων σχετικών με την υγεία που αφορούν στον κάτο¬ 
χο της κάρτας. Η ηλεκτρονική κάρτα υγείας μπορεί να πε¬ 
ριέχει και άλλες πληροφορίες που διευκολύνουν την πρό¬ 
σβαση του πολίτη στις υπηρεσίες υγείας. 

5. Με απόφαση του Υπουργού Υγείας και Πρόνοιας καθο¬ 
ρίζονται τα αναγκαία στοιχεία υποδομής, ο τύπος καιτο πε¬ 
ριεχόμενο του ηλεκτρονικού ιατρικού φακέλου ασφαλισμέ¬ 
νου, οι συνθήκες ασφάλειας του συστήματος, οι βασικές 
πληροφορίες που θα περιέχονται στην ηλεκτρονική κάρτα 
υγείας, καθώς και κάθε άλλη αναγκαία λεπτομέρεια. 

Άρθρο 10 

Πρόσβαση στη βάση δεδομένων 
Η αρχή της εμπιστευτικότητας 

1. Πρόσβαση στις πληροφορίες του ηλεκτρονικού ιατρι¬ 
κού φακέλου και της ηλεκτρονικής κάρτας υγείας, έχουν: 

α. ο ίδιος ο πολίτης στο σύνολο των πληροφοριών, 

β. ο οικογενειακός και ο προσωπικός του ιατρός στο σύ¬ 
νολο των πληροφοριών, εκτός από τις πληροφορίες στις 
οποίες ο πολίτης αρνείται την πρόσβαση, 

Υ· οι καθ’ ύλην αρμόδιοι επαγγελματι'ες υγείας της μονά¬ 
δας παροχής υπηρεσιών υγείας στο σύνολο των πληροφο¬ 
ριών του πολίτη στον οποίο παρέχει τις υπηρεσίες αυτές. 

2. Η πρόσβαση στις πληροφορίες του ηλεκτρονικού ια¬ 
τρικού φακέλου και της ηλεκτρονικής κάρτας υγείας ανηλί¬ 
κων και όσων τελούν υπό δικαστική συμπαράσταση δίνεται 
με εξουσιοδότηση από τα πρόσωπα που ορίζονται από τις 
σχετικές διατάξεις του Αστικού Κώδικα. 

3. Γιατη διενέργεια επιδημιολογικών, ιατρικών, οικονομι¬ 
κών, στατιστικών και λοιπών σχετικών αναλύσεων και για 
την αξιολόγηση των υπηρεσιών που προσφέρονται στους 
πολίτες, επιτρέπεται η χρήση των καταχωρημένων στους 
ηλεκτρονικούς ιατρικούς φακέλους δεδομένων μετά από 
συναίνεση του πολίτη ή χωρίς αυτήν, εφόσον δεν δημοσιο¬ 
ποιείται η ταυτότητά του. 

Άρθρο 11 
Ποινικές κυρώσεις 

1. Όποιος με οποιονδήποτε τρόπο και χωρίς να έχει κανένα 
δικαίωμα λαμβάνει γνώση του περιεχομένου του ηλεκτρονι¬ 
κού ιατρικού φακέλου ή αλλοιώνει ή καταστρέφει δεδομένα ή 
πληροφορίες που έχουν καταχωρηθεί σε αυτόν ή ανακοινώ¬ 
νει σε τρίτους στοιχεία ή μέρος από το περιεχόμενό τους, τι¬ 
μωρείται με φυλάκιση τουλάχιστον δύο ετών, εκτός εάν η 
πράξη αυτή τιμωρείται βαρύτερα με βάση άλλη διάταξη. 

2. Όποιος υπεξάγει ηλεκτρονική κάρτα υγείας με σκοπότη 
χρήση της χωρίς δικαίωμα, αλλοιώνει ή καταστρέφει στοι¬ 
χεία της για οποιονδήποτε σκοπό ή καθιστά το περιεχόμενό 
της προσιτό σε μη δικαιούμενα πρόσωπα ή επιτρέπει σε αυ¬ 
τά να λαμβάνουν γνώση του περιεχομένου της ή εκμεταλ¬ 
λεύεται με οποιονδήποτε τρόπο το περιεχόμενό της, τιμω¬ 
ρείται με φυλάκιση τουλάχιστον δύο ετών, εκτός εάν η πρά¬ 
ξη αυτή τιμωρείται βαρύτερα με βάση άλλη διάταξη. 

3. Όποιος υπεξάγει ή πλαστογραφεί ηλεκτρονική κάρτα 
υγείας με σκοπό να αποκτήσει ο ίδιος ή τρίτος πρόσβαση στο 
περιεχόμενο ηλεκτρονικού ιατρικού φακέλου ασφαλισμένου 
τιμωρείται με φυλάκιση τουλάχιστον δύο ετών, εκτός εάν η 
πράξη αυτή τιμωρείται βαρύτερα με βάση άλλη διάταξη. 

ΚΕΦΑΛΑΙΟ ΤΕΤΑΡΤΟ 
ΠΙΣΤΟΠΟΙΗΣΗ ΚΕΝΤΡΩΝ ΥΓΕΙΑΣ 

Άρθρο 12 

Περιεχόμενο πιστοποίησης 

Τα Κέντρα Υγείας πιστοποιούνται κατά τη διαδικασία των 
άρθρων 13 και επόμενα, με βάση τα εξής κριτήρια: 
α. ιατρική υποδομή και εξοπλισμός, 
β. ξενοδοχειακή υποδομή και εξοπλισμός, 
γ. υποδομή μηχανογράφησης, 

δ. στελέχωση τόσο όσον αφορά τον αριθμό του προσω¬ 
πικού όσο και τα απαιτούμενα ειδικότερα προσόντα και την 
εξειδίκευσή του, 

ε. τήρηση των υγειονομικών διατάξεων και των μέτρων 
προστασίας των εργαζομένων και των ασθενών, 
στ. διαδικασίες πρόσβασης, 
ζ. ποιότητα έργου και εξυπηρέτηση κοινού, 
η. διασύνδεση των φορέων Πρωτοβάθμιας Φροντίδας 
Υγείας τόσο μεταξύ τους όσο και με φορείς παροχής νοσο¬ 
κομειακής περίθαλψης, 
θ. ποιότητα τήρησης διαδικασιών. 

Άρθρο 13 

Φορέας πιστοποίησης 

1. Με απόφαση του Υπουργού Υγείας και Πρόνοιας καθο¬ 
ρίζεται ο φορέας πιστοποίησης των Κέντρων Υγείας του 


Ε.Σ.Υ. και των Ο.Κ.Α. Ο φορέας αυτός δύναται να ενεργεί 
τακτικούς και έκτακτους ελέγχους, επιτόπιες μεταβάσεις, 
καθώς και να χρησιμοποιεί κάθε πρόσφορο και αναγκαίο 
μέσο για την άσκηση των καθηκόντων του. 

2. Στο τέλος κάθε έτους ο φορέας πιστοποίησης της πιο 
πάνω παραγράφου οφείλει να συντάσσει ετήσια έκθεση 
αξιολόγησης της λειτουργίας των Κέντρων Υγείας του 
Ε.Σ.Υ. την οποία κοινοποιεί στον Υπουργό Υγείας και Πρό¬ 
νοιας και στο αρμόδιο Πε.Σ.Υ.Π. Στην περίπτωση των Κέ¬ 
ντρων Υγείας των Ο.Κ.Α., η έκθεση κοινοποιείται επιπλέον 
και στον Υπουργό Εργασίας και Κοινωνικών Ασφαλίσεων, 
καθώς και στη Διοίκηση του Οργανισμού Κοινωνικής Ασφά¬ 
λισης, στον οποίο υπάγεται διοικητικά το Κέντρο Υγείας. 

Άρθρο 14 

Συνέπειες πιστοποίησης 

1. Σε περίπτωση που ο φορέας πιστοποίησης του προη¬ 
γούμενου άρθρου διαπιστώσει ότι Κέντρο Υγείας του 
Ε.Σ.Υ., το οποίο βρίσκεται υπό διαδικασία πιστοποίησης ή 
έχει ήδη πιστοποιηθεί αλλά επανελέγχεται, δεν πληροί τα 
κριτήρια του άρθρου 12 του παρόντος νόμου, ενημερώνει 
άμεσα τον Υπουργό Υγείας και Πρόνοιας, ο οποίος καθορί¬ 
ζει την προθεσμία συμμόρφωσης του Κέντρου Υγείας του 
Ε.Σ.Υ. από τη διαπίστωση της παράβασης. Στην περίπτωση 
των Κέντρων Υγείας των Ο.Κ.Α., η προθεσμία συμμόρφω¬ 
σης καθορίζεται από κοινού από τους Υπουργούς Υγείας 
και Πρόνοιας και Εργασίας και Κοινωνικών Ασφαλίσεων. 

2. Σε περίπτωση μη συμμόρφωσης του Κέντρου Υγείας μέ¬ 
σα στηνταχθείσαπροθεσμία, ο φορέας διοικητικής υπαγωγής 
οφείλει να υποδείξει άλλοντρόπο για την κάλυψη των αναγκών 
υγείας των κατοίκων της περιοχής, μέχρις ότου το Κέντρο 
Υγείας εναρμονιστεί με τους όρους της πιστοποίησης. 

Άρθρο 15 
Ειδική διάταξη 

Για την κάλυψη των αναγκών σε προσωπικό, που προκα- 
λούνται από το νόμο αυτόν, εφαρμόζονται οι διατάξεις της 
παρ. 11 του άρθρου 3του Ν. 2889/2001 (ΦΕΚ37Α'). 

Άρθρο 16 
Έναρξη ισχύος 

Η ισχύς του παρόντος νόμου αρχίζει από τη δημοσίευσή 
του στην Εφημερίδα της Κυβερνήσεως, εκτός εάν ορίζεται 
διαφορετικά στις επί μέρους διατάξεις. 

Παραγγέλλομε τη δημοσίευση του παρόντος στην Εφη¬ 
μερίδα της Κυβερνήσεως και την εκτέλεσή του ως νόμου 
του Κράτους. 

Αθήνα, 17 Φεβρουάριου 2004 
Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ 

ΟΙ ΥΠΟΥΡΓΟΙ 

ΟΙΚΟΝΟΜΙΑΣ ΕΡΓΑΣΙΑΣ 

ΚΑΙ ΟΙΚΟΝΟΜΙΚΩΝ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ 

Ν. ΧΡΙΣΤΟΔΟΥΛΑΚΗΣ Δ. ΡΕΠΠΑΣ 

ΥΓΕΙΑΣ ΚΑΙ ΠΡΟΝΟΙΑΣ 

Κ. ΣΤΕΦΑΝΗΣ 


Θεωρήθηκε καί τέθηκε η Μεγάλη Σφραγίδα του Κράτους. 
Αθήνα, 18 Φεβρουάριου 2004 

ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

Φ. ΠΕΤΣΑΛΝΙΚΟΣ 

